**Manohar Parrikar** (13. joulukuuta 1955 – 17. maaliskuuta 2019) oli intialainen poliitikko, joka toimi Goan osavaltion pääministerinä neljästi. Modin ensimmäisessä hallituksessa hän toimi puolustusministerinä vuosina 2014–2017, kunnes palasi takaisin Goan pääministeriksi ja hoiti tehtävää kuolemaansa asti.

Parrikar aloitti yhteiskunnallisen vaikuttamisen toimimalla hindunationalistisen Rashtriya Swayamsevak Sangh -järjestön täyspäiväisenä vapaaehtoistyöntekijä (*pracharak*). Hän jatkoi järjestössä aktiivisesti valmistuttuaan Bombayn teknillisestä korkeakoulusta metallurgian alalta. Hän oli ehdolla vuoden 1991 parlamenttivaaleissa, mutta hävisi.

Hänet äänestettiin vuonna 1994 Goan lainsäätäjäksi ensimmäistä kertaa Intian kansanpuolueen riveistä. Vuonna 1999 hän toimi oppositiojohtajana, kunnes seuraavana vuonna yleni ensi kertaa Goan pääministeriksi. Hän toimi virassa helmikuuhun 2002, kunnes tuli saman vuoden kesäkuussa uudelleen valituksi tehtävään. Tämä Parrikarin toinen hallitus kaatui vuonna 2005. Kolmas pääministerikausi alkoi vuonna 2012, jolloin kansanpuolue sai historiallisen suuren voiton Goassa. Marraskuussa 2014 hän sai pääministeri Narendra Modilta kutsun puolustusministeriksi ja jätti tehtävänsä Goan pääministerinä. Puolustusministerinä hänet muistetaan vuonna 2016 Jammun ja Kashmirin osavaltiossa, intialaissotilaita vastaan, tapahtuneen terrori-iskun kostamisesta Pakistanin alueella sijaitsevia terroristeja vastaan. Hän panosti puolustusministerinä maansa asevoimien varusteiden modernisointiin ja houkutteli yksityisyrityksiä mukaan parantelemaan armeijan puolustuskykyä. Parrikar lopetti uransa puolustusministerinä vuonna 2017. Itsensä mukaan hän lopetti, koska tunsi liikaa painetta muun muassa Kashmirin kriisin takia.

Puolustusministerikautensa jälkeen Parrikar palasi takaisin Goan osavaltioon, jossa Intian kansanpuolueen liittolaiset eivät suostuneet hyväksymään pääministeriksi ketään muuta kuin Parrikarin.

Sairaus ja kuolema
------------------

Parrikarilla todettiin vuonna 2018 haimasyöpä. Hän jatkoi siitä huolimatta tehtäväänsä Goan pääministerinä. Hänen terveytensä herätti keskustelua mediassa ja eri puolueiden keskuudessa. Intian kansanpuolueen Goan-yksikkö vastasi maaliskuussa 2018, että pääministerin terveydentilasta ei tule esittää arvailuja. Parrikar jatkoi tehtäviään sairaalassa ja kotona. Goan oppositiopuolueet vaativat hallituksen hajottamista ja esittivät Bombayn korkeimmalle oikeudelle pyynnön hänen terveydentilansa selvittämiseksi. Korkein oikeus vastasi, että kyseessä on Parrikarin yksityisasia eikä sairaus estä virkatehtävien hoitamista. Opposition lisäksi Intian kansanpuoluetta arvosteli silloinen liittolaispuolue Shiv Sena, joka kommentoi tapausta äänenkannattajassaan *Saamanassa*. Shiv Senan mukaan Parrikarin pitäminen virassa sairaudesta huolimatta oli epäinhimillistä ja julmaa politiikkaa, josta ilmenee, että kansanpuolue pelkäsi enemmän Goan menettämistä kuin Parrikarin terveyden heikkenemistä.

Parrikarin kuoltua 17. maaliskuuta 2019 kansanpuolueella oli vaikeuksia löytää hänelle seuraajaa. Intian kansanpuolueen liittolaisista muun muassa Sudin Dhavalikar vaati itselleen Goan pääministerin virkaa. Lopulta tehtävään valikoitui Intian kansanpuolueen Pramod Sawant, joka joutui kompromissina tekemään kahden liittolaispuolueen puheenjohtajista varapääministereitä saadakseen näiden tuen.

Lähteet
-------

1. 1 2 3  Manohar Parrikar: From RSS pracharak to defence minister, the man who redefined Goan politics *India Today*.  18.3.2019. Viitattu 2.12.2019. (englanniksi)
2. ↑  RIPParrikar: Facts to Know About Manohar Parrikar: IITian, RSS Pracharak, Influential Politician *News18*.  17.3.2019. Viitattu 2.12.2019. (englanniksi)
3. ↑  How Manohar Parrikar stood firmly behind Indian Army as it carried out 2016 surgical strike *India Today*.  18.3.2019. Viitattu 2.12.2019. (englanniksi)
4. ↑  Shukla, Ajai: Manohar Parrikar remembered as defence reformer with clean image *Business Standard*.  18.3.2019. Viitattu 2.12.2019. (englanniksi)
5. ↑  Manohar Parrikar: Quit as defence minister due to pressure of issues like Kashmir *India Today*.  15.4.2017. Viitattu 2.12.2019. (englanniksi)
6. ↑  BJP Goa unit says it is not correct to speculate about Chief Minister Manohar Parrikar's health condition *Firstpost*.  4.3.2018. Viitattu 2.12.2019. (englanniksi)
7. ↑  Goa: Bombay High Court dismisses petition seeking Manohar Parrikar’s medical examination *Scroll*.  20.12.2018. Viitattu 2.12.2019. (englanniksi)
8. ↑  Retaining Manohar Parrikar as CM in Goa is cruel, inhuman politics of BJP: Shiv Sena *Economic Times*.  25.9.2018. Viitattu 2.12.2019. (englanniksi)
9. ↑  de Souza, Gerald: Decision on Manohar Parrikar successor soon, says Goa BJP; awaits word from allies *Hindustan Times*.  18.3.2019. Viitattu 2.12.2019. (englanniksi)
10. ↑  Ghadyalpatil, Abhiram: Goa politics in disarray after Manohar Parrikar’s death *Livemint*.  17.3.2019. Viitattu 2.12.2019. (englanniksi)
11. ↑  Katakam, Anupama: Goa gets two deputy chief ministers *Frontline*.  19.3.2019. Viitattu 2.12.2019. (englanniksi)

Aiheesta muualla
----------------

* Kuvia tai muita tiedostoja aiheesta **Manohar Parrikar** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Israel
* Yhdysvallat

 |

 |